《田家四事 耕》
宋代·方一夔

古人以农仕，仕即为公卿。未仕有常业，安得不躬耕。

我耕常及时，破块当初晴。坟垆土性异，勤怠人力并。

泥涂淤手足，雾露沾裳缨。妇子挈午饷，劳苦宽我情。

罢耕亟放牧，吾牛亦饥鸣。投耒重回首，深山空月明。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。